Die ander minibusse kan gaan slaap(Foto: Verskaf) In Suid Afrika het ons groot geword met kombi’s, of te wel Volkswagen Micro-busse. Dis wat ons ken. Maar ek onthou uit my kinderdae hoe ons altyd in flieks vir die Amerikaanse “minivan” só gekyk en gewonder het. Daar was al ŉ klompie sulke MPV’s beskikbaar in Suid-Afrika, waarvan die gewildstes seker Chrysler se Grand Voyager en Kia se Carnival was – wat vir ŉ tydjie die Sedona naam gedra het. Daar is eintlik niks mini aan die nuwe Carnival nie. Hy is bitter lank – maar sy ontwerp is uiters modieus, stylvol – en selfs luuks. Dit gebruik die Amerikaanse “minivan”-resep. Nie ŉ bus nie – maar met dieselfde plek in die binneruim. Die Carnival spog met drie rye sitplekke, twee voor, twee in die middel en drie heel agter. Sewe sitplekke – met enorme ruimte vir almal – en ŉ reuse kattebak. Die binneruim is ontsettend luuks. Daar is leerbekleedsel, verhitte en verkoelde sitplekke – sonskerms op elke venster, drie-sone klimaatbeheer, laaiproppe vir ŉ vale – ŉ werklike toerbus vir die gesin. Onder die kap sit Kia se briljante 2.2 viersilinderturbodieselenjin. Hy bied ŉ fris 148 kW en 440 Nm. Die krag word deur Kia se puik 8-spoed outomatiese ratkas na die voorwiele gestoot. Die krag is genoeg om dié kolos van stilstand tot 100 km/h te laat versnel in ŉ ratse 10,7 sekondes en hy sal aanhou draf tot 190 km/h. Dit bring ons by die Carnival se troefkaart. Twee troefkaarte eintlik. Wanneer ŉ mens rustig toer is hy besonders lig op brandstof. Ons het gereeld rondom 6 ℓ/ 100 km gehaal. Die tweede troefkaart is sy ritgehalte. Die Carnival toer soos ŉ droom – en ŉ mens voel amper geensins die gestamp en stoot weens die afskuwelike toestand van Gauteng se paaie nie. Gewoonlik kom sulke sagte rit met ŉ nare bakrol en onvoldoende padhouvermoë – maar nie in die Carnival se geval nie. Hy trap perfek in sy spoor – amper so lig op sy voete soos ŉ sedanmotor. Ek weet eenvoudig nie hoe Kia dit reg kry nie. Wat veiligheid betref bied die Carnival ŉ sterk veiligheid-suite. Daar is sewe lugsakke, sluitweerremme met elektroniese remkragverspreiding en vastrap- en- stabiliteitsbeheer. Dan is daar aktiewe stelsels soos blindekolwaarskuwing, baanhulp en botsingwaarskuwing met noodremhulp. Dit is bitter maklik om die Kia Carnival op te som: In ŉ segment waar alle bussies werklik duur is staan die Carnival se prys mooi mededingend. Ek sal die Carnival in die selfde kategorie plaas as Mercedes-Benz se V-klas, en teen hom is die Carnival ŉ ware winskoop. Die feit dat die Carnival nie só hoog is soos ŉ Caravelle nie, én meer soos ŉ sedanmotor voel as ŉ bus tel in sy guns. Die minibus-resep is perfek en indien jy ŉ behoefte het aan ŉ bussie – gaan toetsbestuur beslis ŉ Carnival – jy sal nie spyt wees nie. (Foto: Verskaf) Die reeks lyk só: Die reeks word gedek deur ŉ 5 jaar/ onbeperkte km waarborg en 6 jaar/ 90 000 km diensplan. Die kompetisie lyk só: 9 dienste diensplan 7 jaar/ 200 0000 km dryfstelselwaarborg 7 jaar/ 105 000 km diensplan 5 jaar/ 60 000 km omvattende instandhoudingsplan Instandhoudingsplan opsioneel Onder dié mededingers is die Carnival die bekostigbaarste – en voel waarskynlik die luuksste – selfs in die Merc se geselskap.